Imtella' Frar 7, 2021 - Aġġornata 7 Ta' Frar, 2021 8:07pm Rapport: Tony Dimech F'Jum il-Ħajja l-Isqof Joseph Galea Curmi qal li l-iżvilupp tal-ħajja hija meravilja. Spjega li dan turih ix-xjenza bil-fatti meta tkun qed issegwi l-iżvilupp tat-tarbija fil-ġuf. L-Isqof Galea Curmi qal li l-pandemija urietna kemm il-ħajja hija prezzjuża u li għandha tingħata protezzjoni assoluta. Il-ħajja tibda sa mill-konċepiment u din għandha tingħata protezzjoni sħiħa fil-ġuf. Dan qalitu l-Midwife Bernice Scicluna f'isem il-Malta Unborn Child Platform fil-bidu ta' ċelebrazzjoni biex jitfakkar Jum il-Ħajja. Hija sostniet li d-deċiżjonijiet li ser tieħu s-soċjeta llum ser iħallu konsegwenzi fuq il-ġenerazzjonijiet li telgħin. Għalhekk jeħtieġ li tintrefa' r-responsabbiltà u t-tarbija titħalla tiżviluppa biex tilħaq il-kapaċitajiet u l-aspirazzjonijiet tagħha. L-Isqof Awżiljarju Joe Galea Curmi, fil-preżenza tal-President ta' Malta George Vella u s-Sinjura tiegħu, qal li l-imħabba, il-mogħdrija u l-għożża għandhom ikunu l-ingredjenti li jipproteġu l-ħajja. Monsinjur Galea Curmi qal li anke jekk wieħed irid jagħlaq għajnejh, il-ħajja fil-ġuf tibqa' ħajja umana ġdida. Fl-omelija tiegħu waqt quddiesa fil-Kon Katidral li ċċelebrat Jum il-Ħajja, l-Isqof Galea-Curmi appella biex tkompli ssir ħidma fejn id-dinjità ta' kull persuna tkun apprezzata b'attenzjoni, speċjalment lil dawk vulnerabbli. Sostna li l-pandemija uriet kemm il-ħajja umana hija importanti u li għandha tkun imħarsa billi wieħed jirrispetta l-ħolqien, joqgħod attent fis-sewqan, jittieħdu mizuri responsabbli fil-kostruzzjoni ħalli ħadd ma jispiċċa vittma tat-traskuraġni, tingħata għajnuna lil dawk li jkunu ser jegħrqu fuq il-baħar, ma titħalliex issir il-vjolenza domestika u anke billi wieħed joqgħod attent kif jitkellem fuq il-proxxmu. Spjega li soċjetà progressiva tagħraf li s-saħħa tagħha tiddependi fuq il-progress ta' dawk l-aktar dgħajfa. F'quddies oħra fis-Santwarju Ta' Pinu Għawdex li fiha sar it-Tberik tat-Tarbija fil-Ġuf, L-Isqof ta' Għawdex Anton Teuma fl-omelija sostna li l-ħajja ma hiex propjetà tal-bniedem. Huwa fakkar lill-ommijiet li qed jistennew tarbija li għandhom iħossu l-meravilja ta' dak li jkun qed jiġri fihom. Sostna li din hija esperjenza mill-isbaħ, tant li sejħilha misteru u don, li minkejja li huwa dipendenti fuq il-ġenituri, it-tarbija hija distinta minnhom.